แนะใช้ประกันกู้เงิน ดอกต่ำรับเปิดเรียน
สมาคมประกันชีวิต แนะใช้กรมธรรม์กู้เงินเสริมสภาพคล่องช่วงเปิดเทอม ดอกเบี้ยต่ำกว่ากู้นอกระบบ
16 พ.ค. 2555

สมาคมประกันชีวิต แนะใช้กรมธรรม์กู้เงินเสริมสภาพคล่องช่วงเปิดเทอม ดอกเบี้ยต่ำกว่ากู้นอกระบบ
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า ทางสมาคมประกันชีวิตขอแนะนำให้ผู้เอาประกันชีวิตที่ถือกรมธรรม์ประกันชีวิตเกินกว่า 2 ปี และกรมธรรม์ประกันชีวิตยังคงมีผลบังคับอยู่ สามารถใช้สิทธิกู้ยืมเงินตามกรมธรรม์ประกันชีวิต เพื่อเสริมสภาพคล่องทางการเงินให้กับตัวเองได้ โดยเฉพาะในช่วงเดือน พ.ค.นี้ ซึ่งเป็นช่วงเปิดภาคเรียน ผู้ปกครองมีค่าใช้จ่ายในเดือนนี้สูงเป็นพิเศษอาจทำให้เกิดปัญหาด้านการเงินได้ 
“การกู้เงินด้วยวิธีดังกล่าว จะมีอัตราดอกเบี้ยเป็นไปตามที่บริษัทประกันประกาศไว้ ซึ่งค่อนข้างต่ำเมื่อเทียบกับแหล่งเงินกู้อื่นๆ ดังนั้นการกู้ตามสิทธินี้จึงเป็นอีกหนึ่งช่องทางที่จะช่วยให้ผู้เอาประกันภัยบรรเทาภาระทางด้านการเงินไปได้ไม่มากก็น้อย โดยไม่จำเป็นต้องไปกู้จากแหล่งเงินนอกระบบซึ่งดอกเบี้ยค่อนข้างสูง” นายสุทธิ กล่าว
อย่างไรก็ตาม การกู้ยืมเงินโดยใช้กรมธรรม์ประกันชีวิตเป็นประกันนั้น จะสามารถกู้ยืมเงินได้ในจำนวนที่ไม่เกินมูลค่าที่ปรากฏอยู่ในตารางมูลค่าเวนคืนเงินสด ที่กำหนดไว้ในท้ายกรมธรรม์ประกันชีวิตแบบสะสมทรัพย์ หรือตลอดชีพที่ลูกค้าทำประกันชีวิตไว้เท่านั้น และกรมธรรม์ประกันชีวิตดังกล่าวต้องมีผลบังคับอยู่ จึงสามารถทำเรื่องขอกู้ตามสิทธิได้